ফ্যাশন হাউস লুবনান ও রিচম্যানের পরিচালক ও ডিজাইনার নাইমুল হক খান বলেন, ঋতু ও অনুষ্ঠানের স্থানকে মাথায় রেখে নির্বাচন করতে হবে, কী ধরনের পোশাক পরবেন। বিয়ে বা গায়েহলুদের অনুষ্ঠানে পাঞ্জাবি বা ফতুয়া পরতে পারেন। তবে তা যেন জমকালো ধরনের হয়। গলায়, হাতে সুতা, জরির কাজ থাকতে পারে। অ্যান্ডি, সিল্ক ইত্যাদি কাপড়ের পোশাক বেছে নিন। এর সঙ্গে নাগরা, কোলাপুরি চপ্পল পরতে পারেন। পোশাকের সঙ্গে লাল, সোনালি বা ঘিয়া রঙের উত্তরীয় ব্যবহার করতে পারেন। অনেকে বিয়েতে বরের পোশাকের সঙ্গে মিলিয়ে শেরওয়ানি বা  শেরওয়ানি স্টাইলের পাঞ্জাবি পরেন।  তিনি আরও বলেন, বিয়ে বা বৌভাত অনুষ্ঠানে সাধারণত স্যুট পরা হয়। এর সঙ্গে ডেনিম প্যান্ট পরলেও ক্ষতি নেই। রংচঙে এবং একটু ভিন্ন ধরনের বোতাম লাগানো শার্ট পছন্দ করা যেতে পারে। ডেনিম প্যান্টে বেছে নিন চাপা ফিটিং ও হালকা নীল বা ছাই রং। ফরমাল প্যান্টের সঙ্গে স্লিমফিট শার্ট পরুন।  ফ্যাশন হাউস ক্যাটস আইয়ের নির্বাহী পরিচালক আশরাফ উদ্দিন জানালেন, যা-ই পরা হোক না কেন, পোশাক হবে ফিটিং। শার্টের রং গাঢ় বা সলিড হবে। এসব অনুষ্ঠানে কালো রঙের ওপর কাজ করা শার্ট পরতে পারেন। শার্টটা সিল্কের হলে  ভালো।